b"\n_START_ARTICLE_\nCharlottenburg\n_START_SECTION_\nHist\xc3\xb2ria\n_START_PARAGRAPH_\nCharlottenburg va ser una ciutat independent de la prov\xc3\xadncia prussiana de Brandenburg. Fundada al 1705, quedava a l'oest de Berl\xc3\xadn, fins que al 1920 va ser incorporada al Gran Berl\xc3\xadn (Gro\xc3\x9f-Berlin) i transformat en un barri._NEWLINE_Durant la Guerra Freda, va constituir l'\xc3\xa0rea central de Berl\xc3\xadn Oest; l'estaci\xc3\xb3 Berlin Zoologischer Garten, que hi \xc3\xa9s situada, es va convertir en estaci\xc3\xb3 central d'aquesta meitat de la ciutat dividida._NEWLINE_Despr\xc3\xa9s de la reforma administrativa de Berl\xc3\xadn de 2001, el districte de Charlottenburg es va unir al de Wilmersdorf per fer-ne un dels 12 districtes en qu\xc3\xa8 s'organitza la ciutat reunificada, l'anomenat Charlottenburg-Wilmersdorf. M\xc3\xa9s tard, al 2004, es va reordenar el territori del districte, dividint l'antiga Charlottenburg en els barris Westend, Charlottenburg i Charlottenburg-Nord._NEWLINE_El 2005, Charlottenburg va commemorar el seu 300\xc3\xa8 aniversari._NEWLINE_Charlottenburg est\xc3\xa0 agermanada amb Linz (\xc3\x80ustria), Trento (It\xc3\xa0lia), i el Borough de Lewisham, al sud-est de Londres (Anglaterra).\n_START_SECTION_\nGeografia\n_START_PARAGRAPH_\nCharlottenburg queda a l'est del riu Havel i al sud del riu Spree amb l'excepci\xc3\xb3 de Charlottenburg-Nord, que queda a l'altra riba del riu Spree. La part oriental de Charlottenburg forma part de la vall glacial Berl\xc3\xadn-Vars\xc3\xb2via mentre que la major part de la resta est\xc3\xa0 sobre l'altipl\xc3\xa0 de Teltow."